Papersnake/gushiwen huggingface dataset:
渔父二首
李中（五代）

偶向芦花深处行，溪光山色晚来晴。

渔家开户相迎接，稚子争窥犬吠声。

雪鬓衰髯白布袍，笑携赪鲤换村醪。

殷勤留我宿溪上，钓艇归来明月高。
水调歌头·中元夜偕子彰踏月，约用坡仙韵
杨葆光（清代）

明月客中好，云气洗长天。他乡风景依旧，圆缺数频年。

秋草染成深绿，但见流萤闪火，清极不知寒。傍水更零乱，倒影碧波间。

泥良夜，携俊侣，不须眠。人间好事，但愿修到月长圆。

删尽悲思惊恐，铲尽繁华尘俗，清福此身全。问月月无语，相对更娟娟。
次韵铦师壁间句四首 其三
韩淲（宋代）

系船湖畔作山行，物是人非几变更。川畔何须问圆泽，世间禅指即三生。
辛簿赵尉夜语新亭二首
钱时（宋代）

纷纷门外走红尘，底是人间快活人。
未判两仪先太极，直须端的自家身。
书子勉肯肯斋卷
邓林（明代）

肯肯名汝斋，望汝复望天。
汝肯天不肯，命也何尤焉。
天肯汝不肯，是乃谁之愆。
吾宗积厚德，其来已多年。
上愿天降祥，下期子□贤。
天尚从人愿，汝胡不勉旃。
栖云楼晏坐效寒山偈（六首。滁仆阳太扑官舍
殷迈（明代）

对雨千峰静，看山百虑轻。
昨宵明月夜，露地白牛生。
读白乐天集
王令（宋代）

北邙山下一孤坟，流落三千绮丽文。
後世声名高白日，当年荣利等浮云。
屏除忧愤归禅寂，消遣光阴在酒醺。
若使篇章深李杜，竹符还不到君分。
三月一日乘雨入天竺 其三
凌义渠（明代）

随缘稽首复何求，默共山情指点幽。绕耳号呼忽涕泪，荣期三乐我能酬。
朝中措
俞士彪（清代）

玉楼花雾夜藏春。红烛照华裀。只道伴侬欢笑，腮边却有啼痕。

柔情难诉，粉香狼藉，樽酒慇勤。今夜西窗月落，不知人在孤村。
读书
杨冠卿（宋代）

忧世终何补，忠怀怅不平。
收回长太息，翻作短歌行。
是事且复置，今人谁可盟。
湘中千树橘，墨墨了余生。
山房咏怀
李柏（清代）

贫贱休嗟隐者骨，山家乐事在樵渔。茹毛时御皇初膳，营窟长安帝世居。

浩荡乾坤舆盖共，广长江汉瑟琴舒。客来如论元纁事，笑指飞鸿过太虚。
咏史诗。东海
胡曾（唐代）

东巡玉辇委泉台，徐福楼船尚未回。

自是祖龙先下世，不关无路到蓬莱。
贫女
曹衍（宋代）

自恨无媒出嫁迟，老来方始遇佳期。
满头白发为新妇，笑杀豪家年少儿。
铜山吟一百二十韵
王太岳（清代）

滇南僻绝徼，四境无通津。闾阎稀百货，糠覈供饔飧。

惟有林麓稀，到处瞻嶙峋。时于瘴氛外，光气疑金银。

铜山列坑阜，盘盘郁青云。灵苗吐一线，中有不赀珍。

汤丹最雄厚，疏处诸峰尊。茂麓及落雪，灿列三星文。

其余复闲错，宝藏粉峮嶙。青金次三品，哗嚣陋瑶琨。

元气盛扶舆，钟此洱海漘。神皋与天府，宁复夸蜀秦。

粤稽此何始，中天际昌辰。皇风美沕穆，氓俗崇庞淳。

狱市一以寄，府藏多朽陈。货惟恶弃地，利即常因民。

维兹天末产，远近初未闻。取携既不禁，有无亦能均。

豪家㣥糗粮，贫子四体勤。采为冶铸用，利泽通无垠。

资此田布饶，偿彼万用屯。遂令荒瘠区，熙熙日如春。

问此遵何术，清净无纷纭。纵复遇贪墨，民气依然驯。

后始置官厂，仅亦云司存。偷夺岂不惩，宽大固所敦。

征商比市易，已责同券焚。在纲诚有条，网漏舟还吞。

受值未及半，奇赢已多门。公私两给足，欢然意交欣。

于戏又一时，美善难具论。岂惟宽得众，信亦均无贫。

大钧有斡运，时事旋飙轮。赫赫李少保，闳议排因循。

辍彼海道贩，易以滇产殷。转输供九府，岁倍百万钧。

下以减商负，上以资俸缗。挹注一转手，变通如有神。

滇铜从此著，乞求断户辚。近疆逼黔粤，远通汉渭滨。

各购巨万计，符牒日委填。滇中官吏懦，应命如响臻。

竭泽网鲲鲕，非时穷斧斤。日给犹不暇，仰屋空吟呻。

譬如百金产，饭饱衣粗温。那堪一家食，分减赡四邻。

瓶罍日以罄，脂膏日以朘。坐看好家室，终窭不自振。

官司勇从令，疾苦畴咨询。鞭箠到斑白，逋逃动成群。

大官号晓事，封章彻天阍。皇仁沛丰泽，稠叠施醲醇。

三五老商客，感泣沾裳巾。皮骨幸犹在，誓当输骸筋。

四远召工匠，要约为弟昆。晨朝集洞口，赤立褫衣裙。

篝镫戴其首，千仞穷冥昏。铦锋石齿触，断壁苔斑扪。

当暑苦疫万，毒雾杂炎雰。冬寒体生粟，手龟足亦皲。

倾身营一饱，忍饥还夕曛。洞中况偪侧，气咽不得伸。

上如缘垤蚁，下如负山蚊。伛偻如肿背，惨黯如幽魂。

作劳岂不剧，未死期酬恩。昊天诚罔极，躯命何足云。

矿路日邃远，开凿愁坚珉。曩时一朝获，今且须浃旬。

材木又益诎，山岭童然髡。始悔旦旦伐，何以供灶薪。

奸商巧居奇，析利争狺狺。膏油贵石髓，菽粟珍兰薰。

是物叹空乏，百役来逡巡。以兹艰采鍊，动遭宫府嗔。

假贷息倍称，剜肉犹疮痕。程课岁难副，逋累陈相因。

路穷思变计，由旧兼图新。穷山走暗夜，望气觇纷纭。

夤缘循矿脉，斧斗声磤磤。始焉见鸡窠，微茫辨胎浑。

尺寸稍进步，快若王路遵。半山阻石硖，缩手呼苍旻。

幸而得堂矿，室家象溱溱。欢呼山震动，转告川横奔。

五体竞投地，至心礼能仁。行当纾积困，稀与封侯伦。

鼓锐更深入，气夺千人军。岂知涌水出，大隧惊渊沦。

前劳付一掷，千万为沙尘。况或山腹空，崩颓断云根。

划如土委地，一毙数百人。丛骸埋乱石，隐隐成丘坟。

兽死息犹弗，鸟死哀鸣频。如何此奄忽，寂寂声响泯。

家远莫闻知，谁来荐溪蘋。穷泉闭幽翳，终古冤沈湮。

深宵闻鬼哭，寒风闪阴磷。吁嗟人命贱，曾不如鸡豚。

有生皆苦境，厂民倍苦辛。利被遍亿兆，不能庇一身。

福先即祸始，倚伏理信真。铜山实阶厉，恨不为原畇。

顾惟造化伟，一物烦陶甄。山海殖财货，岂以灾芸芸。

阴阳有翕辟，息息相绵匀。尽取不知节，力足疲乾坤。

周京制圜法，斯以关经纶。生民共日用，所贵利溥存。

多寡有分数，远迩无畦畛。剂量一失理，悲乐区以分。

八政首食货，邦本念尤廑。百姓苟不足，何资奉君亲。

我愿司计吏，治丝慎无棼。钱币诚所重，民劳亦宜慬。

忍待盈科进，长养春木芚。阜成庶可致，永永垂谟勋。

小子实孱劣，守官祇恂恂。忧心日如捣，凋敝殊未竣。

顾之增汗战，何以答圣君。作诗谂后来，幸勿轻反唇。
古寺清秋日 其五
文彦博（宋代）

古寺清秋日，含毫凭小楼。雨微滋石藓，烟淡落霜楸。

紫燕休巢幕，苍鹰已下韝。闲倾浮蚁酎，时典鹔鹴裘。
红瓦店晓发
戴亨（清代）

梦回边戍月朦胧，海峤嗷嗷过雁鸿。满眼霜花连塞白，惊心燎火彻天红。

侵星入谷驱羸马，鹤骨鹑衣战朔风。老去壮心穷未减，那知羞涩一囊空。
晓
权德舆（唐代）

晓风摇五两，残月映石壁。稍稍曙光开，片帆在空碧。
雨中过玉遮山（二首）
高启（明代）

松头急风回，飞雨不到面。
何处豁清愁，千山一人见。
赴太原狱别上蓝禅师
释德洪（宋代）

平昔巾盂共空壁，只今楼观碍层霄。道心针水妙应在，俗眼云泥谩觉遥。

道路为家身是寄，死生如梦意全消。明年五顶东游遍，来听吴音发海潮。
太微元清左夫人北停宫中歌曲
姚燮（清代）

叱童豢虎麟，似豢羊与狗。手拉五色毛，缚作扫云帚。

一挥天地澄，万灵拱中斗。银河倾狂澜，海气摄能受。

死生争蚋蝇，胞胎迭相母。药树森绛厓，斧之作薪槱。

须知丹中心，八达洞明牖。未竟无其无，枉言有所有。

贱宜浑噩民，贵宜太平后。不锐乌由刀，不醇岂成酒？

骚扰同豸群，天难掩尔丑。作歌使闻闻，相邀共久久。

久久如一时，名齐上清寿。
赠陈仲醇徵君东佘山居诗三十首 其十一
董其昌（明代）

洼盈轩画为谁拈，著配倪迂也自谦。枯木悠悠凭隐几，芙蓉片片见开帘。

即今呼马能无应，但说犹龙好用潜。养鹤栽梅成底事，未曾驱役老长髯。
咏南山诸胜 涤心沼
杨杰（宋代）

纵有狂风生，未尝险浪起。何当招世人，来此鉴清泚。
入唐溪
严维（唐代）

啸终万籁起，吹去当溪云。环屿或明昧，远峰尚氛氲。

雨新翠叶发，夜早玄象分。金涧流不尽，入山深更闻。
高壶隐挽诗
洪咨夔（宋代）

种德黄芽鼎，陶心碧玉壶。
多交天下士，几唤竹间厨。
秋雨凉催读，春风醉索扶。
忽成观化去，冷落辋川图。
总制胡梅林西湖作主
黄廷用（明代）

焚香欲祷湖山明，亭午云开雨下晴。半捲珠帘青嶂合，双牵锦缆碧波轻。

水边低见旌旗影，花外遥闻甲马声。围玉上公能爱客，偏于疏散倍留情。
陪景仁赴况之湖上燕集遇雨
韩维（宋代）

炎蒸消尽作浓阴，湖上兹游喜重寻。
急雨洗开荷芰色，清风借出管弦音。
凉生顿觉絺衣薄，欢至宁论酒盏深。
善谑清谈都有适，过从所得在知心。
次韵史才孺咏雪四首
郭印（宋代）

冻云谁剪下，天地已凝严。
试看郊原润，何如雨露沾。
渔蓑寒愈重，客舍恨犹添。
晓起空庭步，深埋屐齿尖。
修竹诗寄沈公辅
王洪（明代）

修竹一何盛，生此南山岑。苍松冠其阳，灵芝蔽其阴。

蟠地下冥漠，干云上萧森。凉飙飒然至，清籁时自吟。

幽响振虚谷，秀色滋远林。丹山有奇乌，昆崙有珍禽。

羽翼何葳蕤，翻飞此岖嵚。交鸣泬寥外，共栖苍翠深。

离离啄佳实，𡄸𡄸和好音。坐阅岁时久，岂为霜霰侵。

桃李发春墟，容冶竞追寻。夫容亦窈窕，媚此秋江浔。

时至岂无华，岁寒难比心。猗猗诚为美，亭亭良所钦。

因之赋淇澳，永言谐素襟。
次韵题大梅常禅师塔
释师范（宋代）

马师问处没踪由，或示三冬话九秋。
认著即心心即佛，一丝头是一丝头。
偈颂二百零五首
释正觉（宋代）

耳应声而无响，眼有照而亡缘，
旷劫清规里许圆。生死死生不到处，
云磨秋色水连天。
正月二十五日修敬吟社宴集次韵
高直（明代）

池亭面面绕朱栏，每月探泉到碧山。乐事还寻诸老共，浮生能得几时闲。

行厨送馔来花外，啼鸟催诗出树间。扶醉登舟天已暮，月明湖上放歌还。
游江汉石紫薇山馆
顾宸（明代）

去家才咫尺，山径自君开。筑室奇峰外，寻泉古麓隈。

兴高松鹤下，坐久洞云来。我亦登临者，培风直上台。
龙华山寺寓居十首
王之望（宋代）

斋饭来香积，钟声出翠筠。
僧投松径远，鸟下石坛驯。
茶摘春山嫩，泉烹雨涧新。
萧然烟篆室，处处喜留人。
和贾魏公冬大雪诗 其二
潜说友（宋代）

云气峥嵘众俊林，圣朝事事合天心。梅根依傍蒙嘉泽，竹力低天愧重任。

有美江山祗如旧，无尘宇宙幸逢今。坐令清昼閒铃索，白战工夫效汝阴。
五大令移需岩王隐居手植木樨於郡庭赋诗以赠
方苹（宋代）

分将翠色来雩邑，倏尔清风植府庭。
先生高卧何由见，想在渔州弄紫萍。
西王母命侍女田四妃答歌
姚燮（清代）

桂实如桐子，捣为琼斛浆。渗漏不及勺，九天皆闻香。

群生本无寿，性亦风烛光。而复情蔽之，谓存实已亡。

鍊神出三劫，素发始重苍。苍颜且重素，不假铅与黄。

拾佩光碧楼，秋兰紫无霜。皓采缠琅玕，远视疑虹芒。

上道齐化游，礼法宁待防。夹轮絷两龙，飞辇朝玉皇。
寄建昌太守秦廷韶
张弼（明代）

老守题诗寄少游，天涯几度断鸿秋。丹心自许乾坤识，白发谁鸿岁月流。

莼菜关情千里外，杜鹃惊梦五更头。章江北至云南去，独倚斜阳铁汉楼。
读庄子
马定国（金朝）

吾读漆园书，秋水一篇足。安用十万言，磊落载其腹。

北风熟柤梨，冷日照鸿鹄。人生固多事，端坐至秉烛。
蒙若拙宠次陈敏彦 其二
葛胜仲（宋代）

寺居岑寂近方袍，贫舍分瓜每借刀。隶事旧闻轻叔宝，读书今却笑敖曹。

珍姿浑厚韬和璞，利刃坚刚敌孟劳。桂树独生千仞表，太丘家世显名高。
逍遥咏 其十四
赵炅（宋代）

仙经无限意，龙虎返丹砂。采缀阴阳理，终期岁月赊。

求来皆有应，不信固难誇。忙说闲清境，真诚悟几家。
拜明招二先生墓有感
王柏（宋代）

仲氏孤忠彻九天，青原淡月惨遗篇。
摩挲朱子呜呼字，寂寂庭前重怆然。
和陶郭主簿二首
苏轼（宋代）

今日复何日，高槐布初阴。
良辰非虚名，清和盈我襟。
孺子卷书坐，诵诗如鼓琴。
却去四十年，玉颜如汝今。
闭户未尝出，出为邻里钦。
家世事酌古，百史手自斟。
当年二老人，喜我作此音。
淮德入我梦，角羁未胜簪。
孺子笑问我，君何念之深。
子初全溪作
李商隐（唐代）

全溪不可到，况复尽馀醅。汉苑生春水，昆池换劫灰。

战蒲知雁唼，皱月觉鱼来。清兴恭闻命，言诗未敢回。
中和节诏赐公卿尺（贞元八年宏词）
裴度（唐代）

阳和行庆赐，尺度及群公。荷宠承佳节，倾心立大中。

短长思合承，远近贵攸同。共仰财成德，将酬分寸功。

作程施有政，垂范播无穷。愿续南山寿，千春奉圣躬。
题蝉蝶画扇
项安世（宋代）

晓日兮花飞，晚风兮柳嘶。
异趣兮同乐，之二蟲兮何如。
次韵俞子文南轩雨后
朱长文（宋代）

农畴已种圃畦青，高卧丘园自放情。
客少不嫌三径湿，年丰休汉一瓢清。
残莺喜向内前啭，病鹤犹能月下鸣。
千载令名如有得，莫愁轩冕老无成。
试院中秋夜月
黄裳（宋代）

秋色中分夜，金行旺气中。迩遐人望别，内外桂华同。

澄澈曾经雨，娉婷欲御风。三人欢已断，犹锁武成宫。
题墨雁
杨维桢（元代）

黄沙衰草羽毵毵，八月天山冷不堪。昨夜朔风吹过影，尽将秋色到天南。
连日祷雨犹未应也数语漫述皇恐之意呈簿尉 其二
虞俦（宋代）

小儿曼倩尽狂奸，试掉雷车与破悭。慰我农民须早计，怜渠岁事颇相关。

斋盂并日浑忘味，诗债如山只欠还。谢令冥顽推不去，毫丝无补亦胡颜。
秋怀二首 其二
王炎（宋代）

朅来云梦泽南州，风物萧萧两见秋。三径草荒真左计，一官冰冷更何求。

莫招毛颖论时事，且唤曲生浇客愁。短艇轻蓑良不恶，此心何敢负江鸥。
住雁
陈师道（宋代）

断岸通横水，枯荷著早霜。
一陂堪度岁，数雁不成行。
市远无缯缴，年丰足稻粱。
中原有佳气，不必到衡阳。
盘豆驿 其一
李华春（清代）

疏雨生凉夕照开，高梧丛竹净尘埃。归程喜近秦关外，太华苍茫拂面来。
踏莎行　夜饯良谋进士入函谷已已
韩邦奇（明代）

画阁东头，荼蘼架底。一轮明月天如洗。潘安年少更多才，马卿抱病春尤剧。

愁溢朱醅，情添绿绮。天涯易落骊歌泪。说明朝、人渡灞陵桥，梦魂随绕函关去。
句
王随（宋代）

惜花愁有雨，待日喜无云。
晚莲
李群玉（唐代）

露冷芳意尽，稀疏空碧荷。残香随暮雨，枯蕊堕寒波。

楚客罢奇服，吴姬停棹歌。涉江无可寄，幽恨竟如何。
南柯子
赵崇（宋代）

掩笑轻抬袖，慵妆浅画眉。嫩晴帘箔玉梅飞。门外寒轻疏柳、趁黄时。

绾带香罗结，交钗绿玉枝。看看又误踏青期。倚遍栏干心事、只春知。
雪
陈舜俞（宋代）

老来惟有看山癖，踏雪来寻洞府春。
已爱匡庐无俗骨，更逢姑射露天真。
参差玉树千岩里，高下蓝田一水滨。
乘兴去留人莫怪，风流元是剡中人。
梅谷
周文璞（宋代）

香焰云头玉雪身，缓行微咏岸乌巾。始从谷里看脩竹，却向水滨逢丽人。

客子去时方得月，岭猿啼后便无春。凤凰欲下箫声紧，狼籍瀛洲万斛尘。
和微之饮杨路分家听琵琶 其一
韩维（宋代）

酒熟梅香腊后天，春莺巧啭忽当筵。共嗤白傅辛勤甚，万唤千呼始上船。
湖下对雨有怀天渊老禅
戴良（元代）

空蒙暗遥甸，渐沥响高树。
乍萦林表来，复洒重湖去。
潇潇孤兴发，望望寒川莫。
念与道人期，云深不知处。
简王尉借书画
方岳（宋代）

雪屋灯寒费廿年，春拜悔不早归田。
书无灵圣今犹尔，句有神归亦偶然。
如此溪山那得酒，幸而风月不论钱。
三三习气除难尽，忽忆朱家书画船。
次韵和法琦
晁说之（宋代）

野寺木鱼午不响，老僧乞米樵松根。
志幽思苦作诗戏，处身不忌如洼樽。
大轴视我正其欲，尚恨近体意虚辱。
报以五字陶谢家，要看素丝难纯束。
江头梅雨灭槐火，我正思公惭饭颗。
复我苦淡来恼子，叹息有能无不可。
枉是昼公出前溪，猥效苏州失故栖。
苏州风流今不见，公乎老矣谁提携。
乍归
王谌（南北朝）

去日犹残雪，归来夏气清。
闲随白云出，看到绿阴成。
野色供诗料，山光快客情。
路逢乡父老，驻足问行程。
初授秘监，拜赐金紫，闲吟小酌，偶写所怀
白居易（唐代）

紫袍新秘监，白首旧书生。鬓雪人间寿，腰金世上荣。

子孙无可念，产业不能营。酒引眼前兴，诗留身后名。

闲倾三数酌，醉咏十馀声。便是羲皇代，先从心太平。
题画
王直（明代）

绿树青山带晚霞，树间处处有人家。
孤舟最爱沧浪客，得共眠鸥占浅沙。
题钱选桃枝松鼠卷
弘历（清代）

绥山果熟踔枝尝，五技何妨用所长。自是托身远穹窒，不须老吏畏张汤。
重忆山居六首。漏潭石（鲁客见遗）
李德裕（唐代）

常疑六合外，未信漆园书。及此闻溪漏，方欣验尾闾。

大哉天地气，呼吸有盈虚。美石劳相赠，琼瑰自不如。
送赵秉彝亲迎江夏之官临川
雅琥（元代）

婀娜新衣锦绣重，美人今夕过湖东。一声铁笛千家月，十幅蒲帆万里风。

孔雀画屏占贵客，甘棠嘉树咏先公。墨池光动凌云笔，春满花封赋更雄。
和叔夏十绝一宿云峰寺二到韩公庄三饭草衣岩
胡寅（宋代）

醉骑生马却扶舆，雪洒春衫二月初。
行乐偶从山寺始，他年重到未成虚。
登岱 其四
徐咸清（清代）

前登日观峰，峰势高崔巍。疑有扶桑枝，近拂天门隈。

天鸡叫一声，八荒忽洞开。骤闻东溟底，奋出南山雷。

海霞荡金光，沸水煎蓬莱。即知巨鳌骨，散作瀛洲灰。

澒洞长风吹，秦桥为崩摧。沧波日清浅，仅复容渡杯。

五色何方云，拥护金银台。昨传玉棺下，又葬王乔回。

乾坤空浩荡，万古无仙才。
重至衡阳伤柳仪曹
刘禹锡（唐代）

忆昨与故人，湘江岸头别。
我马映林嘶，君帆转山灭。
马嘶循古道，帆灭如流电。
千里江蓠春，故人今不见。
李南夫罢举归隐
王令（宋代）

梦寐风仪近十年，尘埃无路睹云天。
清朝未得荣簪绂，黄卷何妨乐圣贤。
物外高情谁与共，人间佳句已争传。
欲知富贵终难动，一片丹心本寂然。
蚕妇叹
王虎臣（元代）

贫农值年凶，终岁常苦饥。贫女蚕不收，终年废机丝。

无食夫婿事，无衣妾心悲。终朝掇柔桑，日暮心力罢。

居然不成茧，何以慰我思。君不见金谷园中歌舞妾，金缕衣裳自盈箧。

一朝祸起坠高楼，翠袖红衿如电灭。嗟嗟蚕妇莫忧寒。

孟光身上无衣完。
郡斋对雪
宋庠（宋代）

节晚云虽暗，年丰气自嘉。
乘寒初集霰，向夕遂韬霞。
缓舞先萦洛，妍歌不待巴。
无声来物表，一色共天涯。
露失仙人掌，春惊驿使花。
拂帘珠淅沥，装树玉查牙。
护石云惭素，开楼月让华。
海边鸥误客，辽左鹤迷家。
粉液塘冰厚，琼苗陇麦斜。
中邦盈尺喜，何必问龙沙。
送赵令畤之官陈州兼简周文清
贺铸（宋代）

朱衣白面懿王孙，好去淮阳事相君。
已放扁舟下南浦，更持樽相醉西曛。
青云计自此行始，明月惜从今夜分。
拟仗短书裁不及，但传穷达报知闻。
齐子余母太夫人王氏挽诗
蔡戡（宋代）

江左推门地，华阳接洞天。
嫔夫成宅相，教子作时贤。
富贵三从备，哀荣五福全。
平生勤事佛，兜率是良缘。
函镜如书帙号日贤如编题共首以伽陀
郑刚中（宋代）

个中三业身，如梦幻泡影。
如露亦如电，无有真实相。
是诸个物者，众生悉如之。
以寔诸有故，遂随起灭中。
我今於诸有，不起空华见，
普愿同一切，常作如是观。
鲁元翰中大挽词二首
苏辙（宋代）

十年初见范公园，知与钱塘结弟昆。
乐易向人无不可，疏慵怜我正忘言。
南迁却返逢北渡，远聘相过适近藩。
无复放怀哗笑语，挽诗空寄泪潺湲。
送友人归青社
谭用之（五代）

雕鹗途程在碧天，彩衣东去复何言。二千宾客旧知己，

十二山河新故园。吟看桂生溪月上，醉听鲲化海涛翻。

好期圣代重相见，莫学袁生老竹轩。
春泉
韩淲（宋代）

幽伴无人话采樵，老身何处可逍遥。閒当晓径谁争席，间或春泉自一瓢。

煖霭欲销迟日在，轻风徐起乱云飘。才情今古能多少，未必巢由不见尧。
题空尘画
杨巍（明代）

不听松风起，山窗生暮寒。惟愁天地老，留此画图看。
放螺溪
赵抃（宋代）

子舆辍肉为闻声，德洽民心苦好生。智者教行尤可尚，放螺从此得溪名。
入关寄九华友人
杜荀鹤（唐代）

坐床难稳露蝉新，便作东西马上身。醲酒却输耽睡客，

好山翻对不吟人。无多志气禁离别，强半年光属苦辛。

箧里篇章头上雪，未知谁恋杏园春。
颂古一○一首
释子淳（宋代）

依依半月沉寒水，耿耿三星落碧巑。
昔日云岩曾漏泄，金轮王子宝花冠。
题陈去非王摩诘嘉陵图
王安中（宋代）

江山已暗大同殿，弦管犹喧凝碧池。别写嘉陵三百里，右丞心事欲谁知。
原有楚 赠韩子也
何景明（明代）

原有楚，隰有苦。子车驷牡，驾言徂矣，见子之父。原有杻，隰有蓼。

子军驷𩤃，驾言游矣，见子之母。原有桑，隰有唐。

子车驷黄，驾言行矣，见子之兄。子涉渭矣，渭水浟浟。

我思见子，安得北流。子涉渭矣，渭水沛沛。我思见子，安得北逝。
题富春山水画册 其一
符兆纶（清代）

诗情画意有无间，如此烟波数往还。记得画眉声里过，一船青载富春山。
又三首
范祖禹（宋代）

治道初无事，齐家与正身。
练缯躬至俭，行苇被深仁。
受册辞隆礼，为霖属老臣。
太平遗德在，白首泣尧民。
偈
释志芝（宋代）

茶芽蔍蔌初离焙，筍角狼忙又吐泥。
山舍一年春事办，得闲谁管板头低。
丹井怀叔达
陈藻（宋代）

喜称吾子赋，羞道不年时。
别去休论易，愁来欲寄诗。
夕阳书不到，残月梦相随。
晚岁伤心事，松峬独语谁。
陆原大书舫清游卷
文彭（明代）

不系身如汗漫仙，左图右史米家船。白鸥飞尽青天杳，读到南华秋水篇。
魏宫
王琅（明代）

邺里春深不耐看，袜罗尘暗落花冠。陈王早向江头赋，解佩应无到五官。
南歌子 暮春
叶静宜（清代）

青帝留难住，金铃护不胜。落花飞絮怨飘零。试听燕莺都作断肠声。

风雨年年恨，闲愁日日萦。绿章无路乞通明。辜负养花天气惜花情。
谒张文献祠
简钧培（清代）

千仞居然一径通，名臣俎豆至今崇。试将廊庙擎天手，犹著家今辟地功。

揽辔频闻徵草泽，当关曾此失英雄。如何朔雪炎风里，每向歧途叹转蓬。
杨忠庵饮余西湖用乐天晚归韵
李延大（明代）

烟中孤屿小，柳外数星稀。人向六桥过，僧从三竺归。

湖波月照席，竹杏风吹衣。深夜暑还在，不嫌山雨霏。
画赞
刘克庄（宋代）

虽则丹青妙，其如齿发衰。
远孙元未识，认作古钟馗。
马上
孔平仲（宋代）

秋山剥枣熟，野水沤麻香。鸟倦投空木，蝉悲送夕阳。

去程犹未几，归兴一何长。应为西斋睡，疏慵意不忘。
别象州陈守容德
孙觌（宋代）

三年客殊方，荣悴不堪说。迢迢家万里，奄奄命一发。

使君古丈夫，兴哀在缧绁。平生风马牛，旧职比鹣蹶。

欣然一笑粲，彼此百忧结。皇恩下天扉，泪泣孤臣血。

行厨洗玉盘，载酒助欢悦。庖珍问五鲭，饼字炊十裂。

徙突今未黔，班草永一诀。何须更秉烛，端是梦中别。
次李阆州禀议三首·益昌
洪咨夔（宋代）

长恨诗人挽不来，东风无赖又帆开。
城南城北佳山水，多少甘棠手自栽。
送建宁倅林太博用后村韵二首 其二
林希逸（宋代）

家年爱友相期久，注目云宵看凤翔。半刺暂烦书纸尾，一翁分守系篱傍。

多携客上丹青阁，易事贤居夷白堂。更喜宦游逢乐地，户无贵籴稻新尝。
偶得北虏金泉酒小酌
陆游（宋代）

草草杯盘莫笑贫，朱樱羊酪也尝新。
灯前耳热颠狂甚，虏酒谁言不醉人？
端午内中帖子词·太上皇后阁
王珪（宋代）

水风吹殿送微凉，竹叶金盘粽子香。
试向濯龙门上望，不教车马胜南阳。
塞下曲
刘驾（唐代）

勒兵辽水边，风急卷旌旃。绝塞阴无草，平沙去尽天。

下营看斗建，传号信狼烟。圣代书青史，当时破虏年。
周世贞父六十
顾清（明代）

海山金桃几年熟，天台灵源流水速。仙翁六十自世间，老圃西风终日閒。

凤雏衔书赤霄上，五彩朝阳烂相向。云中有路不可归，春酒盈尊独惆怅。

瓢笙四管寸脍鱼，咀羊城下梅花初。锦衣他日拜家庆，人看相如驷马车。
赵州和尚赞
释宗杲（宋代）

庭柏无根，虚空有骨。
十分鲁钝，以辽天鹘。
热至乘凉，寒烧榾柮。
夫是之谓，赵州古佛。
长亭怨慢 和忍盦春尽书怀之作
王鹏运（清代）

更休忆、绿阴前度。门巷愔愔，乱愁如据。燕子飞来，旧巢尘涴定凄楚。

一襟幽恨，吹不断、閒风雨。忍泪对流红，看送到、春潮何处。

无语。望停云霭霭，尚恋夕阳高树。江湖梦影，暗愁逐、春城风絮。

诉不尽、似水心情，向鶗鴂、声中分付。漫回首西山，肠断青青眉妩。
破琴
许棐（宋代）

幸逃煮鹤烟，枯羸卧乌几。向来千万音，今在何人耳。

旧谱传不真，零落几张纸。瓦缶空雷鸣，牙夔唤不起。
赠别贺兰铦
杜甫（唐代）

黄雀饱野粟，群飞动荆榛。今君抱何恨，寂寞向时人。

老骥倦骧首，苍鹰愁易驯。高贤世未识，固合婴饥贫。

国步初返正，乾坤尚风尘。悲歌鬓发白，远赴湘吴春。

我恋岷下芋，君思千里莼。生离与死别，自古鼻酸辛。
清平乐·题上卢桥
辛弃疾（宋代）

清溪奔快，不管青山碍。十里盘盘平世界，更著溪山襟带。
古今陵谷茫茫，市朝往往耕桑。此地居然形胜，似曾小小兴亡。
题青龙精舍
卢骈（唐代）

寿夭虽云命，荣枯亦大偏。不知雷氏剑，何处更冲天。
觚庵先生挽诗 其一
陈曾寿（清代）

世短意空多，脱屣苦不早。劳生甘息机，已复伤病老。

昔同湖上游，君选南湖好。我营茆三间，君亦架檐橑。

新瓦见炊烟，一饭笑先祷。衰迟迫婉娈，窃冀十年保。

君多身后言，诙谐破煎恼。我习陵谷悲，常恐迹如扫。

安知隔晨别，盖棺事即了。惝怀骤惊触，未信斯人少。

冲冻梅始花，怪事出白旐。
夏夜有怀
陈师道（宋代）

卧念张居士，逃名老石根。
学诗真得瘦，识字即空樽。
鸣笛夜宜远，灯花晓更繁。
未须哀老子，也复守丘园。
感皇恩（幽居）
康与之（宋代）

一雨一番凉，江南秋兴。门掩苍苔锁寒径。红尘不到，尽日鸟啼人静。绿荷风已过，摇香柄。

淡阴未解，园林清润。一片花飞堕红影。残书读尽，袖手高吟清咏。任从车马客，劳方寸。
江仲嘉仕吴兴雅重道场山长老惠颜仲嘉之柩以八月十五日至山下颜以是日告寂
程俱（宋代）

道人非复世间情，居士空留身后名。共拟凌云成一笑，不妨乘月话三生。

桐乡定有蝉衣在，葱岭遥知虎锡鸣。耿耿幽怀无处写，眼中泉石记经行。
寒光亭
张孝祥（宋代）

亭依三塔占清幽，松竹环除翠欲流。晚色晴开千嶂月，波光冷欲一天秋。

琼瑶影里诗僧屋，云锦香中钓客舟。风送不知何处笛，雁声惊起荻花洲。
探梅
朱淑真（宋代）

温温天气似春和，试探寒梅已满坡。笑折一枝插云鬓，问人潇洒似谁么。
浣溪沙
佚名（宋代）

梦入瑶台千步芳。万妃相向玉为装。同心鞶带翠罗长。浓艳只宜供枕席，醉魂长是傍壶觞。绀纱囊薄为谁香。
春日杂书十首 其十
朱淑真（宋代）

自入春来日日愁，惜花翻作为花羞。
呢喃飞过双双燕，嗔我垂帘不上钩。
赵将招饮南池
韩淲（宋代）

暮春南池上，游朋一追随。岂不能把酒，亦复多成诗。

主人歌声长，尘务谁思惟。握手到尔汝，却恨杯行迟。

是身既长閒，便觉处处宜。秉烛夜向深，明月忽如斯。

勿使儿辈觉，甚矣吾独衰。
题海岳后人烟峦晓景图
唐珙（元代）

襄阳米友仁，作画但画意。
须臾笔砚间，淋漓走元气。
一剪梅
易祓（宋代）

染泪修书寄彦章。贪做前廊。忘却回廊。功名成就不还乡。铁做心肠。石做心肠。

红日三竿懒画妆。虚度韶光。瘦损容光。不知何日得成双。羞对鸳鸯。懒对鸳鸯。
李花
强至（宋代）

地暖春才半，蹊深气已暄。
风光何处好，雪浪此时翻。
匀似金刀翦，装成玉杖繁。
夭桃漫相压，吏部竟谁言。
宫词 其十
王圭（唐代）

燕子初来语更新，一声声报内家春。遥闻春苑樱桃熟，先进金盘奉紫宸。
奉和袭美寄琼州杨舍人
陆龟蒙（唐代）

明时非罪谪何偏，鵩鸟巢南更数千。酒满椰杯消毒雾，

风随蕉叶下泷船。人多药户生狂蛊，吏有珠官出俸钱。

只以直诚天自信，不劳诗句咏贪泉。
饮方君舍晚归
韩维（宋代）

惨淡秋原思，归鞍暮向城。
野风吹酒散，寒日上衣明。
踯躅樵儿聚，喧呼猎骑轻。
村醪处处熟，准拟数来行。
唐明府自泰和驰素卷索书兼示近作走笔赋此
林大春（明代）

生绡十丈锦为装，千里遥传到草堂。岂谓輶轩在翁孺，终当书籍代中郎。

新诗句句光堪摘，春雁年年情更长。见说时清政多暇，栽花应已遍河阳。
宫词 其五十
赵佶（宋代）

杂遝仙韶按八音，曲馀羯鼓渐声沉。已将殊韵参群奏，岂贵花奴冠古今。
寄普明大师可准
齐己（唐代）

莲岳三征者，论诗旧与君。相留曾几岁，酬唱有新文。

翠窦容闲憩，岚峰许共分。当年若同访，合得伴吟云。
答景裴
洪适（宋代）

春来剥啄少登门，涩雨悭风笑我村。桥上垂纶装好梦，花边倚杖记前言。

长杨美竹虽当户，语燕流莺不到园。此会明年千里隔，诗筒犹有置邮存。
清平乐·春光欲暮
毛熙震（五代）

春光欲暮，寂寞闲庭户。粉蝶双双穿槛舞，帘卷晚天疏雨。
含愁独倚闺帏，玉炉烟断香微。正是销魂时节，东风满树花飞。
行役有叹二首
杨万里（宋代）

百年几暄凉，再岁三征行。
却羡路旁叟，白首不到城。
人生如风花，去来能与争。
且随风吹起，会当风自停。
观兰亭箕山王俣书扁二首 其二
曹伯启（元代）

当年脩禊适春残，此日兴庠属岁阑。邂逅闻孙成故事，至元应作永和看。
紫霄宫
喻良能（宋代）

间关穿木杪，诘屈转山腰。
自昔形清梦，于今到紫霄。
容仪粲冰雪，环佩响琼瑶。
安得顾吴手，凭渠图素绡。
明月篇
王廷相（明代）

明月漾金波，盈盈隔绛河。
桂殿飘香迥，兔宫丸药多。
七襄机冷停织女，九重帘卷颦嫦娥。
嫦娥织女时同伴，天上人间愿相见。
团团流影铜龙楼，袅袅含辉紫宸殿。
沧溟跃出水晶盘，万户千门作意看。
石鲸秋动昆明沼，玉虎宵吟金井阑。
汉帝金茎琼液冻，窦家云阁紫箫寒。
君不见三千宫阙光窈窕，月华冷浸长门道。
翠辇不来春已残，金扉未启花先老。
此时班姬双泪垂，此时陈后寸心悲。
娥眉曲曲徒生艳，玉貌盈盈欲待谁。
娥眉玉貌成消歇，别殿深宫羞对月。
屏间翡翠素尘欺，被掩鸳鸯芳麝灭。
金屋何时更来往，纨扇此生长离别。
空令圆魄入金闺，空令蟾彩照罗帏。
红香冷落难成寐，恼杀啼乌半夜飞。
长安思妇上高楼，见月偏惊枕簟秋。
寒衣未寄清霜塞，独夜深闺玉箸流。
闺中络纬宵唧唧，朝下裁缝暮仍织。
征人远戍在龙城，作得戎衣长叹息。
与君结发方及笄，不谓少年成独栖。
回文织就空传恨，团扇妆成却掩啼。
鸿衔尺素君可闻，宝帐兰烟徒自薰。
今年且对长安月，明年愿作巫山云。
又不见七贵楼台连上苑，五侯甲第开金馆。
洞里看花春杳冥，池上闻莺朝睍睆。
画舸风回紫烟灭，兰堂月上香霞卷。
秦女吹箫云雾鬟，越娥拂舞锦斓斑。
龙须席上九鸾下，玳瑁帘中双燕闲。
帘开翠幕黄金屏，含娇含态斗娉婷。
夜夜芙蓉人似玉，朝朝兰茝酒如渑。
新年相赠同心结，元夕争悬长命灯。
不道人间有失路，惟知天上会双星。
月明光光恒在天，人生岂得长相怜。
忧愁抑郁春生草，富贵繁华东逝川。
休言豪焰凌百代，休言娇宠无时改。
凤凰抛却万年枝，雎鸠留下长生海。
风流袅那片时春，飞燕不来宫草新。
请看废苑荒台曲，月夜精灵梦着人。
岁暮将南旋先寄子戌
李达（明代）

道怤未闻一宿觉，红日青山照寥廓。子戌亦昧徐班侯，大医王曾施大药。

饶益众生僧俗同，缁耶素耶从所乐。山水淑气钟其人，吾邑迭见奇才作。

自处要须第一流，辞章岂足为君学。众角虽多足一麟，鸷鸟累百亚一鹗。

病癖曾荒十数年，闭门朋辈谢蒲博。众口讥嘲掩耳走，食贫渐欲羹藜藿。

远游此日笑羁羸，归去岁寒仍寂寞。谁知佳句法如何，径须过江共杯杓。

眼前炯诫我前车，况我文章调牛铎。酒阑有兴即游山，西堂之外环丘壑。
临江仙 詹簿兄遗子鹅鲟鱼
王世贞（明代）

有客青州常从事，雨中相对留连。吾兄折简赤须传。

鹅儿黄似酒，鲟鼻大如船。

故国风光俱入眼，眼中偏爱偏怜。欲因弹铗问当年。

先生何所有，苜蓿满新盘。
寄远
释智圆（宋代）

洞房秋晚更思君，实瑟慵弹日又曛。
雁过和空书不到，满庭黄叶落纷纷。
久雨三首 其二
刘敞（宋代）

清渠彼涓流，通逵此夷坦。风云瞬息间，江汉倏生眼。

渊源讵能问，浩荡颇可惮。白日蔽九霄，吾行幸当返。
乌台古柏
赵崇璠（宋代）

豸冠铁面气昂藏，古柏亭亭降异香。
天挺孤姿培相业，风裁老干肃台纲。
岁寒常卷珠帘雪，炎暑犹飞白简霜。
夜半群乌惊宿飞，恍疑骢马召归忙。
观杨瑗柘枝
张祜（唐代）

促叠蛮鼍引柘枝，卷帘虚帽带交垂。紫罗衫宛蹲身处，

红锦靴交踏节时。微动翠蛾抛旧态，缓遮檀口唱新词。

看看舞罢轻云起，却赴襄王梦里期。
送津儿之官丽水
吴芾（宋代）

忆我初仕时，不敢望高位。
但得宰一同，便可行己志。
实惠傥及民，死亦有生气。
况复著阴功，子孙将不坠。
胡为人惮之，百计欲求避。
我闻事无难，辞难岂为义。
世路虽多艰，官途须历试。
是用俾吾儿，往当民社寄。
眷言古括州，山水有佳致。
我尚记昔年，尝为郡守贰。
虽无德在人，人亦安平易。
百里闻汝来，想见多忻慰。
要当尽此心，有以塞其意。
诚能使吏民，自此知怀畏。
家家知安居，人人共称治。
纵或罹谤伤，固自有公议。
有如汝所存，俯仰似无愧。
功名余事耳，何必成与遂。
年来我挂冠，方得闲中味。
无乃逼桑榆，七十仍有二。
知复几何时，得见汝娱侍。
虽幸枕湖山，已辟幽栖地。
有诗谁伴吟，有酒谁同醉。
正欲汝相随，俄然又相离。
会须早归来，日作斑衣戏。
个中有真乐，岂必三旌贲。
雪后
沈辽（宋代）

朝来风雪满湘山，顿失群峰上下间。风定雪休归舫稳，江流不动碧潺潺。
渔家傲·三月秋光今夜半
黄裳（宋代）

三月秋光今夜半。一年人爱今回满。莫放笙歌容易散。须同玩。姮娥解笑人无伴。抱尽金精来碧汉。醉吟莫作寻常看。已过中天欢未断。还同叹。时情已向明朝换。
奉使契丹二十八首 燕山
苏辙（宋代）

燕山如长蛇，千里限夷汉。
首衔西山麓，尾挂东海岸。
中开哆箕西，末路牵一线。
却顾汝漠平，南来独飞雁。
居民异风气，自古习耕战。
上论召公奭，礼乐比姬旦。
次称望诸君，术略亚狐管。
子丹号无策，亦数游侠冠。
割弃何人斯，腥臊久不澣。
哀哉汉唐余，左衤任今已半。
玉帛非足云，子女罹蹈践。
区区用戎索，久尔縻郡县。
従来帝王师，要在侮亡乱，攻坚甚攻玉，乘瑕易冰泮。
中原但常治，敌势要自变。
会当挽天河，洗此生齿万。
和三司晏尚书漫成
宋祁（宋代）

日烈花休树结阴，红牙贪调万黄金。
伯松不学陈遵饮，为识鸱夷是酒箴。
亚夫墓
赵公豫（宋代）

鸿门不用业成灰，碧血孤忠蓄夜台。落日兔狐眠宿土，新秋猿鹤叫馀哀。

虹光闪烁凌云汉，鼠窃卑污没草莱。传道英灵能显晦，登临纪异愧无才。
重阳侍老人饮
陈文蔚（宋代）

九十慈亲鬓发皤，今年菊早去年花。一尊细说重阳事，似此清欢有几家。
送别姚复庄燮
叶元阶（清代）

天边月初吐，湖口棹将移。送别无多路，还来十日期。

祇愁风雪阻，却忆酒尊迟。海上梅花色，朦胧应未知。
春水吟
邵雍（宋代）

春水渌成波，成波无奈何。难将染他物，止可染轻罗。
和州绝句
杜牧（唐代）

江湖醉渡十年春，牛渚山边六问津。

历阳前事知何实，高位纷纷见陷人。
导引·三弄晓
佚名（宋代）

三弄晓、云黯天低。攀六引、转悲凄。俭慈孝哲锺天性，深仁厚泽遍群黎。东西南北傒商霓。功甫就、别宸闺。臣民千古恨，几时羽卫带潮归。
甲子秋八月丙辰鸡初鸣时梦刘韶美示诗八篇高
陆游（宋代）

韶美仙去三十年，一念及之常怅然。
秋窗忽梦接颜色，万里老鹤归辽天。
赠诗温其似玉瓒，我亦麤识关雎乱。
建安黄初不足言，笔端直觉无秦汉。
长门曲
林鲁（宋代）

因宿秋山懒画眉，入宫岁早宠恩迟。
诗成莫写沟中叶，流到人间是几时。
题赵子昂叠岫图
戴表元（宋代）

百折云颠路尽通，无名怪木淡书空。
相逢无问秋江客，不是巴中是剡中。
怀汪左仪
吴定（清代）

我有白蘋芳，能令江水香。随风千百折，无日到君旁。
自咏
陆游（宋代）

茅舍萧条似宝坊，老人终日对炉香。
学荒自笑身空在，禄尽谁知寿更长。
陂水蘸堤常灩灩，麦苗覆块已苍苍。
经行更有欣然处，四野鉏耰满夕阳。
和黄立轩梅诗十首 其四
萧立之（宋代）

清绝霜枝冠顶开，被人俗了说花魁。此花骨相神仙做，市卒能仙为姓梅。
洛游燕赵怀古 其五
陈仁锡（明代）

梦里寻身身亦假，醒来觅梦梦还真。源头识得皆由我，道在无求梦不侵。
南歌子 其六
石孝友（宋代）

乱絮飘晴雪，残花绣地衣。西园歌舞骤然稀。只有多情蝴蝶、作团飞。

旧事深琴怨，新愁减带围。倚楼凝望更依依。怕见一天风雨、卷春归。
八月十二日得替后移居霅溪馆，因题长句四韵
杜牧（唐代）

万家相庆喜秋成，处处楼台歌板声。千岁鹤归犹有恨，

一年人住岂无情。夜凉溪馆留僧话，风定苏潭看月生。

景物登临闲始见，愿为闲客此闲行。
送野士弘状元扶侍还京
蓝智（明代）

曾叩中天虎豹关，遥瞻华盖觐天颜。春风綵笔金銮殿，晓日宫花玉笋班。

兵甲十年为客久，楼船五月侍亲还。明年骢马来南国，肯访茆茨过此山。
题南山晚翠图
何乔新（明代）

姑苏才子凤池仙，气吐胸中常浩然。能书能诗亦工画，妙处浩浩逼辋川。

不学赵昌画牡丹，金丝粉瓣誇清妍。不学徐熙画渚莲，绛绡翠幄映漪涟。

酒酣放笔恣挥写，峥嵘磥砢天机全。墨汁淋漓云雾湿，黛色暝与徂徕连。

生平抱负与众异，劲气凛凛见毫端。初疑晴影落屏障，六月飒飒秋飙寒。

又疑潜蛟在素壁，带得寒涛洒四筵。毕宏韦偃称好手，此图与之孰后先。

玄都障子不复见，三绝令人怀郑虔。我昔见松武侯庙，龙虎攫拿锦水边。

又尝见之晋山麓，屈铁交错森戈鋋。归来对此为动色，摩挲老眼思昔年。

固知画者有深意，画中有意谁能言。亭亭有若桥与梓，并立云际擎苍天。

异材自合栋清庙，何事老弃荒山巅。繁柯亦足备榱桷，匠石未遇空连蜷。

吾皇圣德迈姚姒，将建明堂招俊贤。林间朴樕尚收拾，况此异材忍弃捐。

我家季方爱此画，不啻弘璧出蓝田。宝藏高阁遗孙子，肯数米家书画船。

临风更招杜陵老，和我南山晚翠篇。
除夜宿茅公渡盛秀才寓馆
谢晋（明代）

爆竹喧喧起四邻，茅公渡口岁逡巡。风尘路远难为客，霜鬓来朝畏见春。

檐外雨声催腊尽，枕边乡梦到家频。遥怜堂上围炉处，传饮屠苏少一人。
读水云丙子集
聂守真（宋代）

宇宙仓皇过一春，莺花无主亦销魂。
冰霜不入狼头帽，风雨偏销犊鼻褌。
击楫当年无祖逖，闻鸡中夜有刘琨。
五陵佳气飘扬尽，谁识龙颜旧子孙。
时当末伏暑气愈隆老者殊不能堪而旧业荒残清
释文珦（宋代）

踽踽复睘睘，谁知远客情。
衰龄余六甲，酷暑畏三庚。
旧业今何有，秋衣亦未成。
东邻弄羌管，休作断肠声。
金人捧露盘
顾贞观（清代）

冠春闱。游春苑，醉春觞。帽檐斜，花影悠扬。玉河飞骑，似闻争说李东阳。

阻风中酒，如余者，老大徒伤。

羡韶年，乘逸兴，登虎阜，下钱塘。待重沾、桂子荷香。

休教看煞，风流京兆汉田郎。归来学个，眉儿画、别样纤长。
寄李不危
张耒（宋代）

忆昨东风吹马蹄，瓦关分袂涕交挥。
淮阳风物应如旧，独在柯山送雁归。
蝇
蒋深（清代）

趋热性能惯，贪饕死亦轻。未容随骥尾，先欲乱鸡鸣。

把剑何堪逐，无屏漫点成。秋风萧飒后，怜尔竟何营。
禳田
胡奎（元代）

坎坎鼓，祀田祖。新酒在盂豚在簠，阿翁呼孙儿馌妇。

拜跪祈神降田所，愿神再三听祝语。五日一风十日雨，穰穰满家多黍稌。

往来野田无雀鼠，出入道路无豺虎。丁男在家应门户，先祈一半输官府。

神今有食农有土，常年力作甘辛苦。春秋报神神莫负。
句
李宾（唐代）

自笑资中穷太守，每逢水竹便相亲。
断梅三首
曹勋（宋代）

积雨连宵气象清，晓来日色顿分明。
更无一片闲云采，万里青天万里晴。
题促织二首
贾似道（宋代）

玉罐金笼喂养频，王孙珍爱日相亲。
争雄肯负东君意，决胜宁辞一芥身。
鼓翼有声如唱凯，洗□□□□生嗔。
大哉天地生群物，羡尔区区志不伦。
重到江州感旧游，题郡楼十一韵
白居易（唐代）

掌纶知是忝，剖竹信为荣。才薄官仍重，恩深责尚轻。

昔征从典午，今出自承明。凤诏休挥翰，渔歌欲濯缨。

还乘小艛艓，却到古湓城。醉客临江待，禅僧出郭迎。

青山满眼在，白发半头生。又校三年老，何曾一事成。

重过萧寺宿，再上庾楼行。云水新秋思，闾阎旧日情。

郡民犹认得，司马咏诗声。
仇英蜡梅水仙小幅 其一
弘历（清代）

作友风饕雪虐中，浅黄深白意相融。诗人拟议休唐突，色相虽殊品格同。
再讯问严子文疾
崔敦礼（宋代）

清心止渊水，养性顺杞柳。
水信造物儿，能妨莫逆友。
我当诵七发，阑翻倾辩口。
据几遂霍然，何辞未能酒。
舟中偶作
刘过（宋代）

日日拖舟上碧溪，寒滩水浅草离离。
尺书雁断岁行尽，五两风轻帆去迟。
白路导吾如有志，丹枫愁客亦何为。
关头要真梅花约，更著宽程五月期。
过铁山歌
王云凤（明代）

晓离青泥岭，暮度仙人关。上如曳壁蜗垂涎，下如窜莽雉束翰。

曾闻阴平与三峡，舟车往往为摧残。入蜀大抵无坦途，此地令人毛骨寒。

悬崖峭壁扼深谷，枯松怪石生其间。魂惊目眩人蚁附，手扪足缩成盘跚。

古塞白骨几千载，野翁指点嗟复叹。金人既入和尚原，又报百万开铁山。

漫倚河池蜀门户，要知捍蔽须长安。阴风忽自远壑起，随奔雨雪千万里。

行人半载衣裳单，还胜樵夫冻欲死。须臾雪霁云亦无，片月当空去人咫。

赵抃元非宰相才，七度过此徒劳哉。新法可罢即当罢，如何却待安石来。

中原都无用武地，益州一隅非上计。木牛流马竟何功，道险英雄难用智。

吁嗟纷纷不足数，我独有怀怀杜甫。携家冻饥白水峡，犹自清歌无所苦，眼底荣华视如土。
送张少府奉诏待次公车二首 其一
林大春（明代）

五岭年来方息战，一官何事苦更移。鸾凰本是飞腾物，飞去应栖梧树枝。
怀仙吟二首
陈陶（唐代）

丹陵五牙客，昨日罗浮归。赤斧寻不得，烟霞空满衣。

试于华阳问，果遇三茅知。采药向十洲，同行牧羊儿。

十洲隔八海，浩渺不可期。空留双白鹤，巢在长松枝。

云溪古流水，春晚桃花香。忆与我师别，片帆归沧浪。

沧浪在何许，相思泪如雨。黄鹤不复来，云深离别处。

石渠泉泠泠，三见菖蒲生。日夜劳梦魂，随波注东溟。

空怀别时惠，长读消魔经。
次日快晴
王炎（宋代）

曈曈晓日射窗明，急雪漫空快得晴。
田父饭牛应喜甚，东皋泽泽可深耕。
伯羽许见过雨不果
程洵（宋代）

结庐在溪上，触目皆可娱。嗟予亦何为，悠悠事征途。

乡闾驾言归，计日抵旧庐。春风百花老，绕屋桑柘疏。

念无肯来人，门庭日荒芜。之子独有期，犹以雨意拘。

人生感离合，恶怀固难舒。寄言我怀人，念我当焉如。
列子庙二首 其一
赵秉文（金朝）

天禄雠书已断编，枉将放荡杂真筌。如何得似东皋子，删却杨朱力命篇。
白玉蝀桥泛舟流霞岛
区大枢（明代）

彩霞飞自赤城标，双棹淩空渡玉桥。波上星辰三岛接，湖中云树十洲遥。

层岩锦石晴相映，小洞桃花晚故飘。共促仙杯驻颜色，醉来同听紫鸾箫。
恭纪圣恩春日同游并颁赐殊品 其二
方献夫（明代）

云间缥缈望鸾旌，太液池边迤逦行。宝月传宣先赐见，光荣应已胜登瀛。
墨坳
曾几（宋代）

有水碧于天，玄云滃然起。
定是临池人，一沐管城子。
送都大茶马入觐八绝句 其一
项安世（宋代）

六月长江白水秋，夜寒银汉入江流。台星直下穿云梦，知是西来使者舟。
观德堂
李垂（宋代）

园池气象明，池沼春波平。
东汇有朝势，北源无滞声。
临流好鼓有，待月堪浮觥。
濯足思馀绿，洗心思云清。
篆沟合远派，布窦垂高城。
我愿化飞雨，使君将劝耕。
不寐
刘克庄（宋代）

万户千门尽拥衾，据梧展转看横参。
不知身已成衰证，枉被人横是苦吟。
周汉前书盲记忆，乾坤外事彊思寻。
华山老子差堪语，安得呼来论此心。
庄辛说楚襄王
战国策（两汉）

庄辛谓楚襄王曰：“侯王左州侯，右夏侯，辇从鄢陵侯与寿陵侯，专淫逸侈靡，不顾国政，郢都必危矣!”襄王曰：“先生老悖乎？将以为楚国祅祥乎？”庄辛曰：“臣诚见其必然者也，非敢以为国祅祥也。侯王卒幸四子者不衰，楚国必亡矣！臣请辟於赵，淹留以观之。”

庄辛去之赵，留五月，秦果举鄢郢、巫、上蔡、陈之地。襄王流揜於城阳。於是使人发驺徵庄辛於赵。庄辛曰：“诺。”

庄辛至。襄王曰：“寡人不能用先生之言，今事至于此，为之奈何？”庄辛对曰：“臣闻鄙语曰：‘见兔而顾犬，未为晚也；亡羊而补牢，未为迟也。’臣闻昔汤武以百里昌，桀纣以天下亡。今楚国虽小，绝长续短，犹以数千里，岂特百里哉！

“王独不见夫蜻蛉乎？六足四翼，飞翔乎天地之间，俛啄蚊虻而食之，仰承甘露而饮之。自以为无患，与人无争也；不知夫五尺童子，方将调饴胶丝，加己乎四仞之上，而下为蝼蚁食也。

“夫蜻蛉其小者也，黄雀因是以。俯噣白粒，仰栖茂树，鼓翅奋翼。自以为无患，与人无争也；不知夫公子王孙，左挟弹，右摄丸，将加己乎十仞之上，已其颈为招。昼游乎茂树，夕调乎酸醎。倏忽之间，坠于公子之手。

“夫黄雀其小者也，黄鹄因是以。游於江海。淹乎大沼，俯噣鳝鲤，仰啮菱蘅。奋其六翮，而凌清风，飘摇乎高翔。自以为无患，与人无争也；不知夫射者，方将脩其碆卢，治其缯缴，将加己乎百仞之上，被礛磻，引微缴，折清风而抎矣。故昼游乎江河，夕调乎鼎鼐。

“夫黄鹄其小者也，蔡灵侯之事因是以。南游乎高陂，北陵乎巫山，饮茹溪之流，食湘波之鱼。左抱幼妾，右拥嬖女，与之驰骋乎高蔡之中，而不以国家为事；不知夫子发方受命乎灵王，系己以朱丝而见之也。

“蔡灵侯之事其小者也，侯王之事因是以。左州侯，右夏侯，辇从鄢陵侯与寿陵侯，饭封禄之粟，而载方府之金，与之驰骋乎云梦之中，而不以天下国家为事；不知夫穰侯方受命乎秦王，填黾塞之内，而投己乎黾塞之外。”

襄王闻之，颜色变作，身体战栗。於是乃以执珪而授之为阳陵侯，与淮北之地也。
和阳秀才惠诗七绝 其五
杜范（宋代）

载籍重脩旧额存，从今便可养胚腪。只愁均赋无良法，巨室逃杨复放豚。
甲子岁十月二十四日夜半梦遇故人於山水间饮
陆游（宋代）

拂衣金马门，税驾石帆村。
唤起华山梦，招回湘水魂。
心亲频握手，目击欲忘言。
最喜藤阴下，翛然共一樽。
题先生庙
晁公溯（宋代）

天地收霸气，丘原余閟宫。
野人相指示，旁有若堂封。
当时大耳儿，甚似隆准公。
夫岂忘故都，崎岖巴蜀中。
划然成三分，正尔阨两雄。
武侯抱遗恨，秦陇竟莫通。
独怜晋昌明，千载时始逢。
坐看五胡乱，萧条河洛空。
应天长 明费宫人故里
陈宝琛（清代）

生男莫重，生女莫轻，忠贞或在巾帼。刬尽析津城郭，过闾为凭轼。

惜幺么，非闯贼。误利匕、刺仇偏失。恁纤弱，侠烈如斯，一何雄特。

闻说寇深时，邂逅中官，频问外消息。处死寸心坚决，谁能犯完璧。

从先后，归毅魄。附传尾、藉扶人极。旧门巷，正对宫墙，阅年三百。
余主簿母挽词
苏轼（宋代）

闺庭兰玉照乡闾，自昔虽贫乐有余。
岂独家人在中馈，却因麟有识关睢。
云軿忽已归仙府，乔木依然拥旧庐。
忍把还乡千斛泪，一时洒向老莱裾。
宝山寺寒食次韵和阆翁
戴表元（宋代）

绿阴啼鸟春将老，古寺垂杨日未西。客子欲归风满袖，桃花无语水流溪。

有人蔬笋忘饥渴，何处松楸杂笑啼。准拟一时僧榻畔，诗翁题后更谁题。
中秋山中对月
林景熙（宋代）

收拾山河片影圆，举杯笑酌结邻仙。
万家弦管谁无月，一壑楼台别有天。
丹桂梯寒醒旧梦，玄霜杵熟授长年。
此秋此夜无清句，花亦笑人空醉眠。
听琴行
陶宗仪（明代）

乐经焚灭乐律亡，乐器不纯乐师瞽。独有羲农所制琴，位置森严尚存古。

体修三尺六寸奇，负阴抱阳函四时。上圆下方法天地，前广后杀明尊卑。

沈檀岳尾犀象足，徽铸黄金轸雕玉。茧丝素弦抽凤筋，髹漆断纹剥蛇腹。

有时漫鼓一再行，泠泉出涧冰峥嵘。清松脆滑五调协，和乐适怨忧伤并。

岐山峨峨周所起，帝眷拘幽商不祀。儿寒儿饥儿履霜，残形占梦巫咸死。

狄水弗涉行将归，时不我遘兰猗猗。龟之大兮鲁之奄，越裳来庭德孔施。

南熏化被民财阜，杏坛教流浑未朽。春江滚滚禹门遥，巴蜀雪消绿于酒。

凌虚御风飞仙犹，广寒宫阙三郎游。霓裳羽衣天上谱，阳春白雪还能詶。

明妃出塞辞汉主，独抱琵琶泪如雨。文姬心事果纷纭，拍拍胡笳儿女语。

白雉朝飞挟两雌，老乌夜啼伤远离。嗟哉无传广陵散，别鹄未作妻苦悲。

长清短清弹一过，长侧短侧要安挫。三弄梅花画角哀，鹤鸣九皋其子和。

栩栩蘧蘧蝶梦阑，起读离骚身佩兰。大雅不作哇淫滋，隐德忘机鸥共閒。

渔翁汎汎沧浪艇，潇湘水云千万顷。何似山居吟啸日，樵歌响荅烟霞暝。

短帽轻衫美丈夫，观光上国车骑都。风雷震荡比豪侠，酒酣击剑歌呜呜。

改弦别奏清商曲，秋鸿飞云声断续。悲风飒飒皎月流，欸乃悠扬疑击筑。

修真理性反天真，淳古淡泊孰可伦。起伏抑扬符至理，情閒手敏妙入神。

焚香静听出尘表，昔焉搏拊今衰老。江南巨擘似公无，高山流水知音少。
同景瑜诸人饮于横碧 其一
韩淲（宋代）

老我强言笑，因人閒往还。凄风落寒雨，野寺藏空山。

寄怀文字中，放手杯酒间。衰草翳石梯，长杉映柴关。
酬南宕诸友
释居简（宋代）

岁闰黄杨厄，年丰白昼长。独居无一事，两度见重阳。

野馈同谁饷，闲花各自芳。贳将今夜月，藉手送秋光。
季冬自嵩山赴洛道中作
独孤及（唐代）

皇运偶中变，长蛇食中土。天盖西北倾，众星陨如雨。

胡尘动地西，千里闻战鼓。死人成为阜，流血涂草莽。

策马何纷纷，捐躯抗豺虎。甘心赴国难，谁谓荼叶苦。

天子初受命，省方造区宇。斩鲸安溟波，截鳌作天柱。

三微复正统，五玉归文祖。不图汉官仪，今日忽再睹。

升高望京邑，佳气连海浦。宝鼎歊景云，明堂舞干羽。

虎臣□激昂，□□□御侮。腐儒著缝掖，何处议邹鲁。

西上轘辕山，丘陵横今古。和气蒸万物，腊月春霭吐。

得为太平人，穷达不足数。他日遇封禅，著书继三五。
少妇行
王绂（明代）

东家少妇年十五，嫁得良人出为贾。经年书到不言归，肯念春闺别离苦。

西邻年少犹空房，红缨白马羽林郎。眼传芳意已相密，愿作双栖鸳与鸯。

朝闻贾死惊未讣，暮奔已作西家妇。六亲蒙耻无光辉，方逞妖淫浓态度。

欢情得遂无几时，羽林从征须别离。欲去翻思畴昔事，叮咛恐亦还家迟。

妾言劝郎郎勿疑，妾今贞守无他为。可怜妇道真能尽，去后郎心肯全信。
穆德凯容乐
王俭（南北朝）

太姒嫔周，途山俪禹。我后嗣徽，重规叠矩。肃肃閟宫，翔翔云舞。

有飨德馨，无绝终古。
苇迳
陈必复（宋代）

苇迳通支港，舟行倚岸斜。
晓沙含宿雨，老树著疏花。
岁月春需暮，人烟水驿赊。
仍年为客恨，飘泊只堪嗟。
偈颂一百零二首
释绍昙（宋代）

灵鹫峰前，热血相喷。
觉城东际，陷坑无底。
失脚休论后与先，痴翁何似我风颠。
谢王七舍人施手写华严经并大藏等经及弥陀像 其二
释怀深（宋代）

大法流通千有春，西山犹未识金文。琅函玉轴照岩谷，想见龙神亦喜欣。
次韵娑罗花
洪咨夔（宋代）

摩耶树老无多子，天女花妍有许般。
莫把东边枝便斫，堂堂留与碧霄干。
寄严文炳 其十
陈造（宋代）

严子从我时，脩竦峙双鹄。章绶裹瘦躯，此相胡宜肉。

当嗣溧阳尉，苦语叩哀玉。宁当苏门翁，清啸答幽谷。
菊花
徐积（宋代）

为汝花中开最孤，诗翁何惜屡提壶。却应有意酬青眼，浑似倾心向白须。

击铜钵时吟更好，掷金钱后醉相娱。杨妃只有黄裙在，且问风霜留得无。
山斋秋夜
张本（明代）

洞庭秋清夜何寂，蓬鬓萧萧枫叶村。
白云满几月在牖，碧水浮阶花映门。
袖中野况空诗草，醉里家山污酒痕。
牢落空江谁吊古，灵胥还有未招魂。
思还人四方四首
释文珦（宋代）

娟娟秋月照空床，行人东征未还乡。
思如辘轳不断绝，千转万转萦愁肠。
江梅引·万斜不作一灵孤
王吉昌（元代）

万斜不作一灵孤。妙容模。契虚无。觉海纵横，独耀越骊珠。云静无寒无点翳，清净体，穿山透壁殊。无人野上傲双凫。奋天衢。玩仙都。一点圆明，变化不能拘。腹实冲和怀美玉，密藏匮，更不求善价估。
渡青县河二首 其一
朱长春（明代）

晨朝渡河冰，飞雪没马足。季冬群象晦，天气廓平陆。

四望无行群，狐兔走且伏。宿莽既以稀，安见林与屋。

俯仰以茫茫，远驾和所属。行行仆夫啼，我马伤踯躅。

北地多苦寒，天道方杀戮。所遇物尽残，谁不忧行役。
醉落魄
张抡（宋代）

湖光湛碧。亭亭照水芙蕖拆。绿罗盖底争红白。恍若凌波，仙子步罗袜。

如今霜落枯荷折。清香无处重寻觅。浮生似此初无别。及取康强，一笑对风月。
甲戌广阳花朝
吴启元（清代）

我亦江南客，逢春倍惜春。此时杨柳树，一望正愁人。

社鼓家家酒，桃花处处津。东风待归骑，决计莫逡巡。
题崎滩铺竹
廖刚（宋代）

矗矗万琅玕，风枝带露寒。何当傍金阙，天子御楼看。
偈颂八十七首 其五十八
释慧开（宋代）

六月炎炎如火聚，寂然不动于中住。炎炎火聚却清凉，清凉却是炎炎处。

等闲坐断两头关，撞墙撞壁通霄路。
诉衷情
苏庠（宋代）

倦投林樾当诛茅。鸿雁响寒郊。溪上晚来杨柳，月露洗烟梢。

霜后渚，水分槽。尚平桥。客床归梦，何必江南，门接云涛。
大雨连昼夜不止
赵蕃（宋代）

天漏谁能补，河倾势未平。
踞床如露处，曳履学泥行。
朽柱芝菌出，断沟蝌蚪生。
南公安已惯，北客见犹惊。
缘识 其二
赵炅（宋代）

往事兴人感，徘徊思寂寥。湛然穷古道，群品似相邀。

春台松柏静，秋风海岳摇。时迁何倏忽，落叶自零飘。
跋东坡诗案
薛季宣（宋代）

南方有佳木，远在涨海涯。沈水产其节，鸡舌生其肌。

结根松柏场，龙脑实离离。蜑獠岂知贵，斧斤斩栾枝。

椓为糠秕槽，将食犬与狶。条枚恶鬈曲，芟除弃江湄。

沧流荡回波，不与朽壤期。年代知几阅，愈久乃见奇。

根株到馀沥，复恐分寸遗。终焉盛芬烈，兰荪谢芳姿。
颂古七十六首 其二十
释士圭（宋代）

大海波涛阔，小人方寸深。海枯终见底，人死不知心。
次韵王巩南迁初归二首
苏轼（宋代）

问君谪南宾，野葛食几尺。
逢人瘴发黄，入市胡眼碧。
三年不易瘴，坐睨倚天壁。
归来貌如故，妙语仍破镝。
那能废诗酒，亦未妨禅寂。
愿为尚书郎，还赐上方舄。
江家旧池台，修竹围一尺。
归来万事非，惟见秦淮碧。
平生痛饮处，遗墨鸦栖壁。
西来故父客，金印杂鸣镝。
三槐老更茂，花絮春寂寂。
中微未可料，家庙藏赤舄。
送圭士庵归蜀
释法薰（宋代）

昔日随流今逆流，昔时今日有来田。
李将军本穿杨手，误向南山射石头。
沁园春
崔中（宋代）

自己阳生，正是中虚，静极动时。默地雷微震，冲开玉户，天心朗彻，放下帘帏。真火冲融，灵泉复凑，不昧谷神何险危。自然妙，若三川龙跃，九万鹏飞。

中中二土成圭。意眷恋浓如母护儿。这恍惚真容，不空不色，窈冥妙象，无识无知。命住丹圆，全真体道，奋志精修休自迟。收功了，把三才全理，一贯全归。
送慈义称师游嵩少
释道潜（宋代）

道人家住锦溪头，衣裓常含爽气浮。偶踏尘埃经北阙，却寻云水过西州。

冰销阴壑兰芽动，柳岸长条春意柔。少室峰前无异路，莫将陈迹苦追求。
和陶九日闲居
苏泂（宋代）

斯人鲜常在，奄忽便一生。
兹辰俄重九，令节谁所名。
把菊见南山，吟诗忆渊明。
素琴不具弦，大雅留遗声。
伯始真粪土，饮水空遐龄。
异时东坡下，尚有酒可倾。
老难信遇否，物变更枯荣。
此翁独醒者，贫贱胡为情。
怅焉服九华，觅醒何由成。
和待制庞学士寄献宫师相公之作
宋祁（宋代）

溢荥清溜接家田，白首辞荣铉席贤。
直使斯人歌画法，后容吾党记归年。
五禽习戏探仙术，万法观空證佛缘。
闻道岩谿春更好，许谁飞盖奉周旋。
竹下
范成大（宋代）

松杉晨气清，桑柘暑阴薄。
稻穗黄欲卧，槿花红未落。
秋莺尚娇奼，晚蝶成飘泊。
犬騃逐车马，鸡惊扑篱落。
道逢行商问，平生几芒屩？
頳肩走四方，为口不计脚；
劣能濡箪瓢，何敢议囊橐？
我亦縻斗升，三年去丘壑。
二俱亡羊耳，未用苦商略。
送王尚书德辉还馀姚
石珝（明代）

春花岂胜秋，新人不如故。
纷纷红紫群，酣艳良未悟。
千金买马首，百罔捕毚兔。
一曲雍门歌，夕阳在高树。
牵牛花
赵与滂（宋代）

西风樵子谷，藤蔓络柴关。名在星河上，花开晓露间。

秋空同碧色，晓日转红颜。若挂青松顶，翛然不可攀。
奉寄彭从吾亚卿乞致仕养亲
林光（明代）

曾持寸赤达公文，允领微官本为贫。七十年馀慈侍下，三千里外梦归频。

遗羹直欲尝君食，刻木何如事活身。九万谁云天听远，海滨今日遇名臣。
栈道岩观米海岳吴云壑陆放翁题名
齐彦槐（清代）

名题山石遍，两宋识三人。诗老愁无限，书家意最真。

松篁蜀栈雪，烟雨楚江春。我辈登临处，他时迹总陈。
句
吴敏（宋代）

万里西来客，溪山先有名。
寄题纵上人院
姚合（唐代）

营营是与非，前乐后还悲。今世已如此，他生愿似师。

禅房空旦暮，画壁半陈隋。绕径苍苔迹，幽人来是谁。
暮春遣仆归省
卢宁（明代）

旅愁春又晚，归计岁初分。林薄经红雨，家乡空白云。

食少疑瞿貌，忧多见乱纹。行年过七十，银鬓自棼棼。
再登愚卿无尽藏时已重修
赵蕃（宋代）

凉风檐外入，皎月坐中流。
白首无新句，青山非旧楼。
一杯宁惜醉，万事入搔头。
勿向栏干拍，恐惊江上鸥。
周光宗赠蛎房报以溪莼
王十朋（宋代）

珠屿蛎房魁海错，左原莼线冠溪毛。韩公南食可曾见，张翰东归徒自高。

鼎俎珍庖输肉食，江湖佳味属吾曹。有无相易通家事，僮仆往来毋惮劳。
寄胡仲连三丈
陈长方（宋代）

吴中耆旧固无多，底事年来病作魔。无妄那知能召疾，蹈仁谁谓反伤和。

阻操几杖候安否，宜遣音书问若何。不药行将致康复，铜人公可手摩挲。
羁游饯别
王勃（唐代）

客心悬陇路，游子倦江干。槿丰朝砌静，筱密夜窗寒。

琴声销别恨，风景驻离欢。宁觉山川远，悠悠旅思难。
新亭三首
马之纯（宋代）

相对何庸作楚囚，一时凛凛气横秋。
定知决意谁能止，何事空言竟亦休。
敢谓扶持非尔力，要须恢复有奇谋。
壶浆满路无人至，空使遗民叹白头。
燕京风霾连日春昼阴冥不得跨蹇驴出郭怅然有作 其三
区大相（明代）

天色冥冥碣石昏，风尘终日混乾坤。蹇骑何处看花去，拂几焚香深闭门。
所思代人
李中（五代）

巫峡云深湘水遥，更无消息梦空劳。

梦回深夜不成寐，起立闲庭花月高。
次韵吴推官 其四
韩淲（宋代）

因酒从容意已仙，白沙翠竹记同船。停杯更在斜阳外，此话他年尽可传。
细雨
陈与义（宋代）

避寇烦三老，那知是胜游。
平湖受细雨，远岸送轻舟。
天地悲深阻，山川慰久留。
参差发邻舫，未觉壮心休。
题静照堂
顾临（宋代）

踏暑夏日长，履霜冬日短。乞诗贲新堂，经年不辞缓。

虚室莓苔青，客衣尘土满。自矜非俗求，容色长衎衎。

盈箧宝珠玑，东归春正暖。静照名已传，主人宜亦反。
金凤花
董嗣杲（宋代）

花仙五色自迎逢，翅翼翔霞湿翠笼。
娇萃九苞攒露萼，秀离丹翠舞秋风。
埋丛还绕萧台胜，绚彩应怀舜殿空。
曾见毗陵遗便面，善描开谢不相同。
次韵刘南伯二首 其一
王之望（宋代）

晓来庭竹碎秋声，令我思君重怆情。三画当年曾擅价，五言今去合知名。

赋归已荷因风寄，酾藇终期对月倾。但愿官军破骄敌，不妨淮海寄馀生。
小孤山
刘摰（宋代）

万山逶迤起彭泽，齐驱拥立江东隅。水西平地旷千里，惟此一峰高且孤。

气严势峭郁独立，意不与彼为朋徒。夹水对峙寡当众，众色愧惨惊顽粗。

天公结融若有意，以此壮我淮甸无。青天长剑倚千丈，碧玉大笋巍一株。

古今画工昩好恶，峨眉雁荡争为图。方言讹传楚俗鬼，立庙更以孤为姑。

我行不暇谕父老，正是北风吹舳舻。
【越调】天净沙·过长春宫
王举之（元代）

壶中霞养丹砂，窗前云覆桃花，尘外谁分岁华？客来闲话，呼童扫叶烹茶。
登圣山
詹初（宋代）

抠衣上圣山，徘徊四望通。
下视小区邑，上视高苍穹。
小者吾诚高，高者吾何从。
浑浑道无极，求之不可穷。
而欲穷其际，亦曰执一中。
一中苟在斯，卑高大小同。